**ELŐTERJESZTÉS**

**Körmend Város Önkormányzata Képviselő-testülete 2023. 09.06-i ülésére**

**Tárgy**: Településképi rendelet módosításának kezdeményezése

Tisztelt Képviselő-testület!

A településképi rendeletet a Testület megalkotása óta nem módosította.

Most viszont felmerült az igény a módosításra avégett, hogy Körmenden is van érdeklődés LED hirdetőtáblák közutak menti kihelyezésére. Olyan óriáshirdető LED berendezésekről van szó, amik a fővárosban vagy Szombathelyen is a forgalmasabb utak mellett láthatóak.

Körmenden a Rákóczi utca esetében van ilyen LED hirdetőberendezés kihelyezésére megkeresés, konkrétan a Munkácsy és Rákóczi utcai kereszteződésben.

A led-fal mérete 1,92\*3,84m (7,37m2), amely 3 m magas fémlábon kerülne kihelyezésre, melynek összmagassága 5m. A világító eszköz 1 oldalas, maximális fényereje 5500 NIT.

A led-fal panel elemei (8db) fémből készülnek, időjárásállók.

A szerkezet térhálós fémvázzal készül, mely egy beton alaphoz rögzíti a tartószerkezetet, színe antracitszürke.

A Testület most a LED fal kihelyezéséhez szükséges településkép-védelmi rendelet módosítási eljárást tudja elindítani, amelyről a partnerségi és egyeztetési eljárás lefolytatása után, a beérkezett vélemények figyelembe vételével dönthet majd.

**HATÁROZATI JAVASLAT**

1. Körmend város Önkormányzata kezdeményezi az Önkormányzat településképi rendeletének kiegészítését abból a célból, hogy Körmend város területén, azon belül a Rákóczi utcában nagyméretű, reklámhirdetések közzétételére hivatott LED- falak kerülhessenek kihelyezésre, a rendeletben előre meghatározott egységes megjelenéssel.
2. Az 1) pont szerinti felülvizsgálatra, az eljárás lefolytatására Körmend Város Önkormányzata a városi főépítészt bízza meg, és így felkéri a a városi főépítészt, Rápli Pált, hogy a módosítást szakmai szempontok szerint koordinálja.
3. Körmend város Önkormányzata átruházza Körmend Város Polgármesterére azon döntési jogot, hogy a településképi rendelet módosítása során nyilatkozzon az állami főépítész felé a partnerségi eljárás lebonyolításáról, a beérkező vélemények elfogadásáról, vagy indoklás mellett az el nem fogadásáról, és lezárásáról.

Körmend, 2023. 08.31.

**Bebes István**

**polgármester**